**Årsberetning for Askim Bordtennisklubb 2013**

**Styret**

Claus Tjelle Leder

Ulrik Bøg Mortensen Nestleder

Bjørn Inge Jakobsen Styremedlem

**Arbeidet i styret**

Alle i styret treffes på hver trening og holder hele tiden kontakt på epost, slik at det ikke har vært behov for mange styremøter. Det er derfor blitt avholdt kun ett styremøte i 2013.

Enigheten har hele tiden vært stor i styret.

Når klubben blir større og flere blir med i styret, vil nok behovet for flere styremøter bli økende.

**Historien**

Askim Bordtennisklubb ble stiftet 2.11.2012. Vi holdt først til på Løken ungdomsskole. Vi flyttet så til Askim videregående skole. Allerede fra starten av, hadde vi DNB Indre Østfold som hovedsponsor. Vi kunne derfor kjøpe tre nye bordtennisbord i januar. I løpet av vinteren 2013 sluttet dessverre de unge spillerne fra Løken, og mange av de voksne. Kjetil Hansen valgte å trekke seg som leder sommeren 2013 på grunn av en litt for travel hverdag. Askim Bordtennisklubb vil takke Kjetil for at han dro i gang klubben fra start av. Noen få spillere valgte likevel å fortsette med klubben. Flere nye og noen gamle spillere ble med utpå høsten, og det ble valgt et nytt styre på et ekstraordinært årsmøte i oktober.

Høsten 2013 økte aktiviteten i klubben betydelig. Vi fikk i alt 34 betalende medlemmer. 14 av disse er under 19 år. Dermed er vi nest største bordtennisklubb i Østfold i antall medlemmer.

Ulrik Mortensen deltok på en ukes trenerkurs sommeren 2013 i regi av Norges Bordtennisforbund. Hele styret var med på å starte opp en bordtennis-skole for barn 10. september, som har hatt gjennomsnittlig 15 deltakere hver tirsdag. Vi delte ut gratis racketer fra start til alle barna, takket være sponsing fra DNB Askim.

26. oktober hadde vi besøk av Jan Berner fra Bordtennisforbundet. Det var et klubbtrenerkurs spesielt for Askim Bordtennisklubb. Berner påpekte flere ting han mente vi burde forandre på. Det er blant annet viktig med to treningsdager i uka for barna. Da kan de lære bordtennis raskere. Dessverre har vi ikke lykkes med det. Slik det er nå, er ikke tirsdag og onsdag et godt alternativ, og på fredager er det ikke så mange som kommer. Fra høsten 2014 ønsker vi å forandre treningsdagen fra onsdag til torsdag, eller få mandag og onsdag som et alternativ. Vi tror da vi kunne få til to vellykkede dager med bordtennisskole.

I 2013 har vi kjøpt betydelig med utstyr. Klubben eier nå 6 bord og har ytterligere 3 bord tilgjengelig på treningene.

Askim Bordtennisklubb var representert på bordtennistinget i 2013. Det er viktig for en nystartet klubb å bli kjent med bordtennisfamilien i Norge.

**Vi satser på barn og unge**

Vi ønsker å satse på unge spillere. Vi vil hvert år starte nye kurs for barn, samtidig som vi vil ha et kontinuerlig videregående kurs for de som har spilt litt. Får vi bedre økonomi, kan vi for eksempel få besøk av profesjonelle trenere en gang i blant, betale kontingenten på stevner til barna og kanskje gi støtte til treningsleirer.

Vi vil også øke trenerkompetansen til de som allerede er i klubben.

**Målene fremover:**

1. Rekruttere flere barn, og få noen av de som har spilt ett år, til å delta på stevner. Vi ønsker da å betale startkontingenten.
2. Vi ønsker å bli en enda større klubb, og kanskje en gang i fremtiden slå klubbrekorden på 80 medlemmer.
3. Vi ønsker mer utstyr, og vil søke Sparebankstiftelsen til høsten. Vi har da store muligheter til å få flere bord, en robot og kanskje racketer til barna uten å måtte betale noe.
4. Øke samarbeidet med klubber i nærheten av oss, som Sarpsborg BTK, Larkollen og Oppegård BTK, hvis det er mulig. Vi har mye å lære.
5. Få flere kvinner aktivisert i styret og andre oppgaver i klubben.
6. Vi vil stille ett eller flere lag i 4. divisjon høsten 2014.
7. Skal vi komme så langt som for eksempel Oppegård, må vi ha en profesjonell trener. Det vil nok ikke skje i 2014, men i løpet av noen år bør det være mulig å ha en trener ansatt på deltid.
8. Vi ønsker å arrangere en turnering i 2014/2015.

**Økonomien**

Vi har gått med et underskudd på litt over 12 tusen kroner i 2013. Dette skyldes i hovedsak, at vi har kjøpt fem nye bord av god kvalitet. Dessuten hadde vi et enkeltutlegg på logoen. I 2014 vil vi ikke ha disse utgiftspostene. Vi vil da kunne bruke litt mer penger på barn og ungdom.

I budsjettet i 2014 legges det til grunn, at gjelden vil bli tilbakebetalt. Dette vil bli lett, tror vi, fordi vi har fått 14000 kroner i utstyrsmidler, på grunn av de store innvesteringene i 2013. I tillegg kan vi få momskompensasjon for det samme utstyret og logoen. I 2013 fikk vi over 23000 kroner fra DNB Indre Østfold. Vi har fått løfte om nye 10000 kroner i sponsorpenger fra DNB tidlig i 2014. Vi regner også med midler fra kommunen, fordi vi har aktiviteter for barn og ungdom. Grasrotmidler og medlemskontingenter vil fortsette, og kanskje øke litt i 2014.

I 2014 kan vi glede oss over en bedriftsavtale med G-Sport Askim. Vi kan dermed gi medlemmer rabattkort i G-Sport butikken i Askim. G-Sport har bordtennisutstyr, og vi får en klubbskjorte til 50 % rabatt. Vi håper det kan gjøre det enda mer attraktivt å bli medlem i klubben.

Andre mulige inntekter er: dugnad, nye sponsorer og stevnearrangement. Det kan nevnes, at Oppegård Bordtennisklubb tjente 120000 kroner i fjor på at medlemmene solgte doruller.

**Medlemstallene 2013**

Antall medlemmer: 34

Medlemmer under 19 år: 14

Antall jenter/damer: 8

Antall spillere med lisens: 6